KIRJALLINEN KYSYMYS P-1335/01 esittäjä(t): Luckas Vander Taelen (Verts/ALE) komissiolle. Vuoden 2004 olympialaisten infrastruktuurin ympäristövaikutukset Kreikan Shiniasissa.



Virallinen lehti nro 318 E , 13/11/2001 s. 0237 - 0238



KIRJALLINEN KYSYMYS P-1335/01 esittäjä(t): Luckas Vander Taelen (Verts/ALE) komissiolle (26. huhtikuuta 2001) Aihe: Vuoden 2004 olympialaisten infrastruktuurin ympäristövaikutukset Kreikan Shiniasissa Vastauksena 26. syyskuuta 2000 jättämääni kysymykseen E-2394/00(1) komissio ilmoitti jo pyytäneensä Kreikan viranomaisilta tietoja toimista, joihin on ryhdytty vuoden 2004 olympialaisten infrastruktuurin kehittämisen uhkaamien luontokohteiden suojelemiseksi. Kreikan korkein oikeus päätti juuri äskettäin kumota osittain presidentin asetuksen, jonka mukaan Shiniasin alue katsotaan kansallispuistoksi. Syynä on se, että keskelle aluetta on alettu rakentaa rajoituksetta. Onko komissiokin kreikkalaisten tuomioistuinten kanssa samaa mieltä siitä, että arvokkaita luontotyyppejä olisi suojeltava pontevammin, etenkin siirtämällä ehdotettu soutu- ja melontakeskus toiseen kahdesta mahdollisesta vaihtoehtoisesta paikasta, joita Kreikan hallitus itse ehdotti aikaisemmassa asiakirjassa? Eikö Shiniasin alueen valitseminen soutu- ja melontakeskuksen sijoituspaikaksi ole ristiriidassa sen kanssa, että alue on sisällytetty lintudirektiivissä (79/409/ETY)(2) erityissuojelukohteiksi määriteltyjen alueiden luetteloon, ja eikö kyse olisi myös erittäin merkittävästä negatiivisesta ennakkopäätöksestä, joka avaisi ovat laajoille rakennushankkeille muissa Kreikan kansallispuistoissa ja suojelluilla alueilla? Mihin toimiin komissio on ryhtynyt varmistaakseen, ettei Veikou-puiston pöytätennishalli vahingoita tätä suojeltua metsäaluetta ja ettei olympiakylä uhkaa Parnithan kansallispuistoa? (1) EYVL C 136 E, 8.5.2001, s. 29. (2) EYVL L 103, 25.4.1979, s. 1. Margot Wallströmin komission puolesta antama vastaus (13. kesäkuuta 2001) Kuten arvoisan jäsenen kirjalliseen kysymykseen E-2394/00 annetussa vastauksessa todetaan, Kreikka ei ole esittänyt Shiniasin soita liitettävän Natura 2000 -verkostoon sen enempää lintudirektiivin (luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY) kuin luontotyyppidirektiivinkään (luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(1)) nojalla. Koska alueeseen kuitenkin viitataan alan tieteellisissä julkaisuissa, komissio on lähettänyt vuonna 2000 tehdyn muodollisen valituksen yhteydessä Kreikan viranomaisille kirjeen, jossa pyydetään lisätietoja suunnitellusta olympiahankkeesta. Komissio pyrkii varmistamaan suunniteltujen rakennushankkeiden ja alueen luonnonsuojelullisten arvojen yhteensopivuuden. Kreikan antaman vastauksen ja muiden komission tietoon tulleiden seikkojen perusteella komissio arvioi tilannetta paikan päällä maaliskuussa 2001. Kerätyt tiedot ovat parhaillaan arvioitavina, jotta komissio voisi niiden perusteella päättää asian vaatimista jatkotoimista. Arvoisan jäsenen mainitsema Kreikan valtioneuvoston päätös ei koske aluetta, johon olympialaisia varten suunniteltu melonta- ja soutukeskus vaikuttaa. Komissio on pyytänyt 15. helmikuuta 2001 Kreikan viranomaisilta selvitystä Veikoun puistoon suunnitellusta pöytätennishallista. Kreikan viranomaiset eivät ole vielä vastanneet. Mitä tulee Parnithan kansallispuiston läheisyyteen rakennettavaan olympiakylään, komissio on päättänyt sulkea kaupungin asemakaavamuutoksesta vuonna 2000 esitetyn virallisen valituksen, koska yhteisöllä ei ole päätösvaltaa kyseisessä asiassa. (1) EYVL L 206, 22.7.1992.